
Guvernul, mână în mână cu Fondul Proprietatea. Sabotaj total la Romaero 


Romaero, lăsat fără “aer” chiar de statul român 
, 


Insolvenţa Romaero, compania care se ocupă de fabricarea pieselor aeronautice 
și mentenanţa avioanelor civile și militare, arată clar sabotajul statului 
împotriva propriilor companii. De 4 ani, compania nu mai primește bani de 
investiţii pentru că Fondul Proprietatea, care a primit cadou acţiuni la o 
companie strategică a industriei de apărare, a refuzat să accepte majorarea de 
capital. Lovitura fatală a fost dată de Autoritatea Aeronautică Civilă, care, în 
mod inexplicabil, i-a retras societăţii o autorizaţie, care a dus la blocarea 
contractelor. 


De la 
Revoluție încoace, se dă o luptă halucinantă de genul statul român împotriva statului 
român. Toţi cei aflați la putere în acești ani au făcut tot posibilul să distrugă companiile 
românești, să le vândă pe nimic sau să le radă de pe faţa pământului. 


Cazul Romaero, o societate strategică a industriei de apărare, băgată în insolvenţă, face și 
el parte din acest tipar. Prima lovitură a fost primită în 2005, când 40% din acțiunile 
companiei au fost făcute cadou Fondului Proprietatea și SIF Muntenia, astfel că Ministerul 
Economiei, acționarul majoritar, a pierdut puterea de decizie. 


"Noi avem două activități în companie și cred că e unicat în Europa și în lume: fabricăm 
componente și piese de avioane și facem mentenanţă. Dacă avem nevoie de piese în 
mentenanţă, le fabricăm la noi. Compania asta putea să ducă un buget de 50 milioane de 
euro. Noi am trăit până în 2024 și tu o închizi în 2024, când toată industria aeronautică 
duduie. Am în curte Airbus, Boeing. Ca să faci o piesă pentru aceste avioane trebuie să 
îndeplinești niște criterii draconice, iar noi avem licențe pentru așa ceva. Miza este terenul 
nostru de 35 ha, care, în zona Băneasa, se vinde cu 1.700 euro m.p.”, ne-a spus Dănuţ 
Chelaru, președintele Sindicatului Romaero. 


Blocaţi din toate părțile 


În Legea industriei de apărare, la presiunea sindicatelor, s-a reușit introducerea unei 
prevederi prin care Ministerul Economiei, ca administrator al proprietăților societăților din 
industria de apărare, are capacitatea și poate să facă investiții la companii, iar sumele 
investite obligatoriu trebuie să apară în majorarea de capital social. 


“Acum vreo 4 ani, Ministerul Economiei mi-a dat bani de investiții, 19 milioane de lei, dar 
acea condiționalitate, de includere a sumei în capitalul social, nu s-a putut îndeplini. Şi 
asta pentru că în Legea 32 a societăților comerciale este prins că votul de majorare de 
capital social se face cu două treimi din acţionariat, iar Ministerul Economiei nu avea 
decât 56% din voturi. Fondul Proprietatea s-a opus, la fel și SIF Muntenia, și, de 4 ani de 
zile, Romaero nu mai beneficiază de niciun leu de la Ministerul Economiei pentru investiții. 
Majorarea de capital însemna ca și Fondul Proprietatea și SIF Muntenia să pună bani, 
altfel pierdeau din acţiuni. Guvernul poate investi în industria de apărare, pentru că s-a 
stabilit la Bruxelles că tot ce investești în această industrie nu se consideră ajutor de stat. 
Dacă se făcea această majorare de capital, reușeam să obținem două treimi din voturi. 
Iar legea spune că, dacă primești bani de investiții și nu faci majorare de capital social, nu 
mai primești alți bani”, ne-a precizat președintele Sindicatului Romaero, Dănuț Chelaru. 


Au folosit instituțiile statului 


Sindicatul Romaero a cerut atunci ministerului să scoată Fondul Proprietatea din 
acţionariat sau să meargă în instanță, să spună dacă este legal ca un acționar din 
companie care nu vrea să investească să nu voteze majorarea de capital. 


"Voiam să cer instanţei să mă ajute să modific legea, pentru că este anormal să fim 
supuși Legii societăților comerciale, atâta timp cât facem parte din industria strategică de 
apărare. Industria de apărare românească, pentru că are o lege proprie, nu se supune 
Legii societăților comerciale. Fără investiţii în 4 ani este clar că te duci în cap. Cu toate 
acestea, noi aveam contracte, dar ne-au căutat ai noștri cu lupa să ne închidă și în 
contracte. Autoritatea Aeronautică Română, printr-un joc al unora, ne-a ridicat anul trecut 
o autorizare pe care o aveam de 20 de ani, fără nicio explicaţie. Și ne-au blocat un 
contract de minimum 1 milion de dolari, iar anul acesta ajungea la 3 milioane de dolari, 
ceea ce ne-a dus la prăbușire. Deci totul a fost o acţiune concertată împotriva Romaero”, 
ne-a mai spus Dănuț Chelaru, președintele Sindicatului Romaero. 


